《玉麈尾》
宋代·谢翱

客持麈尾柄，色夺环与玦。尘心随影袪，一片若行雪。

神兽潜空山，何年探灵穴。忽失落人手，遂为谈者悦。

阴崖起白气，篆古踰轩颉。一拂沉藓文，再拂字不灭。

三拂蛟螭腾，世眼不能别。投尔阴崖颠，惊怪吐其舌。

作者简介：（1249—1295）福建长溪（宁德市福安市晓阳镇人），字皋羽，一字皋父，号宋累，又号晞发子。恭帝德祐中元兵南下，文天祥开府延平，率乡兵数百人投之，任咨议参军。及天祥兵败，脱身潜伏民间，避地浙东。尝过严陵，登钓台，祭奠天祥，有《西台恸哭记》传世。后至浦江，与方凤、吴思齐等结月泉吟社。卒，友人方凤、吴思齐等从其初志葬于钓台南。有《晞发集》，编有《天地间集》、《浦阳先民传》等。